Predkladacia správa

	V období jún 2003 – november 2003 bol v úrade Ministerstva financií SR realizovaný projekt Organizačného, funkčného, procesného a informačného auditu.

Cieľom projektu bolo zefektívniť fungovanie celej administratívy úradu a vytvoriť podmienky na uskutočnenie zmeny postavenia Ministerstva financií SR  i s ohľadom na očakávaný vstup krajiny do Európskej únie.

Počas projektu boli odsledované všetky pracovné činnosti a procesy uskutočňované v úrade Ministerstva financií SR až po pracovnú činnosť každého jednotlivého zamestnanca. V rámci  novej organizačnej štruktury boli odstránené historické deformácie v štruktúre aj početnosti zamestnancov. Na základe našich doterajších skúsenosti s týmto projektom predpokladáme, že toto bude východisko pre náš ďalší postup cieľom ktorého bude získať certifikát kvality ISO 9001:2000 a následne ISO 9004:2000 pre verejnú správu. Toto  zabezpečí nezvratné kvalitatívne zmeny v ďalšej práci úradu MF SR.

Jedným z očakávaných výsledkov uskutočňovaného auditu bolo aj zníženie počtu zamestnancov MF SR na optimálny počet kvalifikovaných zamestnancov schopných vykonávať náročnú prácu v ťažiskovom rezorte štátnej správy.

Podľa ustanovenia § 41a zákona 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a § 163    ods. 3 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, k zmene limitu počtu zamestnancov vrátane štátnych zamestnancov  môže dôjsť  len na základe rozhodnutia vlády Slovenskej republiky.
 
	Z uvedeného dôvodu sa predkladá vláde Slovenskej republiky návrh na zníženie limitu počtu zamestnancov –priemerného prepočítaného stavu zamestnancov v roku 2003 vrátane zníženia  štátnozamestnaneckých miest Ministerstva financií Slovenskej republiky. Upravený limit počtu zamestnancov  814 sa navrhuje znížiť na 805.

Vo fyzickom vyjadrení sa znižuje od 15.12.2003 stav  na počet 599 osôb.